b'\n_START_ARTICLE_\nDolenjski muzej\n_START_PARAGRAPH_\nDolenjski muzej Novo mesto je eden od ve\xc4\x8djih in pomembnih muzejev v Sloveniji. Ustanovljen je bil leta 1950 in predstavlja preteklost Novega mesta in velikega dela Dolenjske s slede\xc4\x8dimi razstavami.\n_START_SECTION_\nArheolo\xc5\xa1ka razstava\n_START_PARAGRAPH_\nTa je po bogastvu, edinstvenosti najdb izstopajo\xc4\x8da tako doma kot v Svetu. Materialne najdbe dokazujejo, da je bil prostor dana\xc5\xa1njega Novega mesta stalno poseljen od 10. stoletja p.n.\xc5\xa1. do konca 4. stoletja n.\xc5\xa1. to ustreza obdobju od pozne bronaste dobe do konca Rimske zasedbe na\xc5\xa1ih krajev. Najdeni predmeti ka\xc5\xbeejo na visoko stopnjo razvoja v bronasti dobi. Sredi 8.stoletja pr.n\xc5\xa1t. je bila na Dolenjskem zelo izra\xc5\xbeena \xc5\xbeelezna doba ali hal\xc5\xa1tatska doba. Tu je bilo sredi\xc5\xa1\xc4\x8de z hal\xc5\xa1tatskimi knezi, kar dokazujejo bogate najdbe opreme, \xc4\x8delade, bronasti oklepi, bronasta posoda, lon\xc4\x8dena posoda, zlasti pa velika koli\xc4\x8dina nakita iz brona, jantarja, raznobarvnih steklenih kroglic nanizanih v ogrlice. Ob sve\xc4\x8danostih in obrednih praznovanjih so uporabljali bogato okra\xc5\xa1ene bronaste posode, situle, ki so jih izdelovali v neposredni bli\xc5\xbeini dana\xc5\xa1njega Novega mesta. Kar \xc4\x8detrtina vseh odkritih situl v svetu je najdenih prav v Sloveniji. Domnevajo da je bil v 5. stoletju p.n.\xc5\xa1. prav tu nekak\xc5\xa1en center situlske umetnosti.\n_START_SECTION_\nEtnolo\xc5\xa1ka razstava\n_START_PARAGRAPH_\nPrikazuje \xc5\xbeivljenje in delo kme\xc4\x8dkih ljudi v teh krajih v 19. in prvi polovici 20. stoletja. Razstavljena so kme\xc4\x8dka orodja, katera so na\xc5\xa1i predniki uporabljali pri obdelovanju polja in pri raznih obrteh, kot so; lon\xc4\x8darstvo, mlinarstvo, medi\xc4\x8darstvo, sve\xc4\x8darstvu in obdelavi lesa.\n_START_SECTION_\nRazstava novej\xc5\xa1e zgodovine\n_START_PARAGRAPH_\nPrikazuje fotografije, fotokopije dokumentov in vrsto predmetov iz \xc4\x8dasa druge svetovne vojne z obmo\xc4\x8dja Dolenjske. V spominski avli je tudi velika kovinska plo\xc5\xa1\xc4\x8da v katero je vrezanih 3000 imen padlih borcev in \xc5\xbertev nasilja med drugo svetovno vojno.\n_START_SECTION_\nSpomeni\xc5\xa1ko obmo\xc4\x8dje Ko\xc4\x8devski rog\n_START_PARAGRAPH_\nTo je dislocirana enota, kjer si lahko ogledamo na Bazi 20 26 lesenih barak, ki so med vojno dajale zavetje politi\xc4\x8dnemu in voja\xc5\xa1kemu vodstvu slovenskih partizanov, tu je tudi prikaz partizanskih boln\xc5\xa1nic v Jelendolu in Zgornjem Hrastniku.\n_START_SECTION_\nGalerija Jak\xc4\x8dev dom\n_START_PARAGRAPH_\nDislocirana enota, ki se nahaja na Sokolski ulici v Novem mestu, v nekdanjem hotelu in kavarni dru\xc5\xbeine Jakac, v kateri so razstavljena dela Bo\xc5\xbeidarja Jakca. Bo\xc5\xbeidar Jakac je zapustil mestu Novo mesto svojo bogato zbirko, sestavleno iz 828 del, risb, slik, grafik, krokijev, skic in fotografij. Celotno zbirko sestavljajo dela iz razli\xc4\x8dnih obdobij njegovega ustvarjanja. Tu so dela iz njegove mladosti, \xc5\xa1tudija v Pragi, portreti njegovh sorodnikov, portreti pomembnih slovenskih umetnikov, njegovih prijateljev, motivi dolenjske pokrajine, njegova dela iz zrelega obdobja ustvarjanja, starostnega obdobja in fotografije iz njegovih potovanj po Sloveniji, Evropi ter ostalem svetu._NEWLINE_V galeriji je zbrana tudi Likovno pedago\xc5\xa1ka zbirka, ki je nastala v 80-letih dvajsetega stoletja na pobudo akademske slikarke Alenke Gerlovi\xc4\x8d. Ta zbirka ima vklju\xc4\x8denih pribli\xc5\xbeno 100 del nekaj desetin slovenskih umetnikov, ki zastopajo vse zvrsti likovnega izra\xc5\xbeanja. Predstavljenih je nekaj ve\xc4\x8d kot 30 razli\xc4\x8dnih tehnik, od risbe, ki je temelj likovnih del, kroki,skica, \xc5\xa1tudija, izrazna risba, osnutek, samostojna risba. Zastopana je tudi grafi\xc4\x8dna tehnika, ki prikazuje ve\xc4\x8d variant visokega, ploskega, globokega, slepega in reliefnega tiska. Zbirka prikazuje tudi razli\xc4\x8dne kiparske tehnike za izra\xc5\xbeanje prostorskih oblik z odvzemanjem, dodajanjem, sestavljanjem in upogibanjem materialov. Ta zbirka je namenjena \xc5\xa1ir\xc5\xa1emu krogu ljubiteljev likovne umetnosti, \xc5\xa1olski mladini, pedagogom za dopolnilni program osnovnih in srednjih \xc5\xa1ol.'